OpenLLM-France/wikimedia huggingface dataset:
# Acadèmia Xinesa de Ciències Socials

L'Acadèmia Xinesa de Ciències Socials (o CASS, pel seu acrònim en anglès), amb orígens històrics en l'Acadèmia Sínica durant l'era de la República de la Xina, és la principal organització nacional de recerca acadèmica integral de la República Popular de la Xina per a l'estudi en els camps de la filosofia i les ciències socials. Té com a objectiu avançar i innovar en la recerca científica de la filosofia, les ciències socials i la política. Va ser descrit per la revista Foreign Policy com el principal think tank d'Àsia. Està afiliada al Consell d'Estat de la República Popular Xina.

## Referències

* ↑ Shambaugh, David «China's International Relations Think Tanks: Evolving Structure and Process». The China Quarterly. Cambridge University Press, vol. 171, 171, 30-09-2002, pàg. 579. DOI: 10.1017/S0009443902000360. JSTOR: 4618770.
* ↑ Jian-Ping, Lu «China's new strategy for fighting misconduct in academic journals». Chinese Medical Journal, vol. 132, 15, 05-08-2019, pàg. 1865–1866. DOI: 10.1097/CM9.0000000000000347. PMC: 6759119. PMID: 31306224. «The Central Committee of the Communist Party of China issued its first policy related to academic ethics on May 30th, 2018, together with the State Council...the new policy clarified that a high-level management system for scientific research integrity with clear responsibilities and efficient coordination should be established, requiring that the Ministry of Science and Technology (MOST) and the Chinese Academy of Social Sciences (CASS) be responsible for the overall coordination and guidance of scientific research integrity in the fields of natural sciences, philosophy, and social sciences.»
* ↑ Sleeboom-Faulkner, Margaret «Regulating Intellectual Life in China: The Case of the Chinese Academy of Social Sciences». The China Quarterly. Cambridge University Press, vol. 189, 189, 16-03-2007, pàg. 83–99. DOI: 10.1017/S0305741006000816. JSTOR: 20192737.
* ↑ «The New Great Leap Forward: Think Tanks with Chinese Characteristics» (Papers Series). CIGI. CIGI, 06-09-2017.
# Acantiza caragolet

L'acantiza caragolet (Acanthiza apicalis) és una espècie d'ocell de la família dels acantízids (Acanthizidae) que habita zones arbustives de la major part d'Austràlia.

## Referències

* ↑ «Acantiza caragolet». Cercaterm. TERMCAT, Centre de Terminologia. Rev. 15-2-2021 (català)
# Acantiza de carpó rogenc

L'acantiza de carpó rogenc (Acanthiza uropygialis) és una espècie d'ocell de la família dels acantízids (Acanthizidae) que habita els boscos àrids i matolls de la major part d'Austràlia, faltant de la zona més septentrional i de Tasmània.

## Referències

* ↑ «Acantiza de carpó rogenc». Cercaterm. TERMCAT, Centre de Terminologia. Rev. 15-1-2021 (català)
# Acceglio (formatge)

L'Acceglio és un formatge de llet crua de vaca, que es consumeix fresc a Acceglio, a la província de Cuneo.
L'elaboració consisteix a afegir el quall natural a la llet, que ha d'estar a una temperatura entre 18 i 20 °C. El quall més apropiat és el de xai. Després de la coagulació, la massa de formatge es posa en un motlle de forma arrodonida d'un diàmetre inferior als 10 cm i de pocs centímetres d'alçada. Després es deixa madurar en el cànem durant dos o tres dies. El pes és de 150 grams. La pasta és de color blanc perla, sense escorça. Aquest formatge només es produeix a l'estiu i a causa del seu consum mínim, té un alt risc d'extingir-se.

## Referències

* ↑ «Acceglio». formaggio.in. Arxivat de l'original el 2016-03-03. [Consulta: 1r abril 2013].
# Accident a la mina de potassa de Cabanasses de 2023

L'accident a la mina de potassa de Cabanasses fou un despreniment de roques a l'interior d'una les galeries de la mina de Cabanasses d'ICL Iberia a Súria (Súria), ocorregut a 650 metres de profunditat, el 9 de març de 2023 poc abans de les nou del matí. El succés provocà tres víctimes mortals, dos dels quals eren estudiants de màster a l'Escola Politècnica Superior d'Enginyeria de Manresa (EPSEM).

## Referències

* ↑ «Tres geòlegs morts en una mina de Súria per un despreniment». 324.cat, 09-03-2023. [Consulta: 9 març 2023].
# Marta Nin Gómez

Marta Nin Gómez (Barcelona, 8 d'abril de 1971) és una traductora catalana del rus, l'anglès i l'italià. Ha publicat alguns contes i dos llibres de narrativa: Dones en camí (Publicacions de l'Abadia de Montserrat, 2007) i El dol del lliri (El Toll, 2012).
Nin ha compaginat la traducció i la interpretació amb l'ensenyament de llengües estrangeres i, posteriorment, amb el periodisme com a corresponsal per a diversos mitjans de comunicació, com ara TV3, Serra d'Or, COM Ràdio o Catalunya Religió, entre d'altres.
Entre les seves traduccions, destaquen el recull de relats El somni d'un home ridícul de Fiódor Dostoievski i obres de Mikhaïl Zósxenko, Vladímir Nabókov, Lev Tolstoi, Siguizmund Krjijanovski així com les novel·les gràfiques Altres Rússies, de Victoria Lomasko, i En tren. Autobiografia de la vergonya, d'Erin Williams, i l'antologia poètica Espaiosa tardor d'Antonia Pozzi.
També ha traduït dues novel·les de Nariné Abgarian: I del cel van caure tres pomes, guardonada amb el premi de la Crítica dels Escriptors Valencians (2022, XXXII edició), i El mar terra endins, finalista del premi PEN de traducció i premi Nollegiu de narrativa a la millor obra traduïda (2021).

## Referències

* 1 2 3 Comas Arnal, Eva. «Tenim un planter de traductors al català impressionant», 28-12-2022. [Consulta: 5 febrer 2024].
* 1 2 3 «Marta Nin». CCCB. [Consulta: 4 febrer 2024].
* ↑ «El dol del lliri», 29-01-2013. [Consulta: 1r setembre 2024].
* ↑ Vidal, Jaume. «Hi ha moltes Rússies». El Punt Avui, 14-05-2020. [Consulta: 1r setembre 2024].
* ↑ «Victoria Lomasko i Marta Nin. Altres Rússies | Vídeos». CCCB, 17-06-2020. [Consulta: 1r setembre 2024].
* ↑ Ballester, Josep. «‘En tren’ d’Erin Williams: un cas d’invisibilització femenina en vinyetes», 04-05-2024. [Consulta: 1r setembre 2024].
# Barry Gibb

Barry Alan Crompton Gibb CBE (Douglas, 1 de setembre de 1946) és cantant, compositor i productor.
Barry Gibb fou un dels components dels Bee Gees, destacat grup de rock i pop. Els seus majors èxits els ha obtingut amb els Bee Gees, tot i que té treballs com a cantant en solitari: el senzill I'll Kiss Your Memory, l'àlbum Now Voyager, la banda sonora de la pel·lícula Hawks i l'àlbum In The Now.
Al 1970 va treballar en un àlbum, The Kid's No Good, però no es va arribar a publicar.
Com a autor o coautor i productor, ha tingut força grans èxits: Flowing Rivers, Shadow Dancing i After Dark, del seu germà Andy Gibb; Guilty, de Barbra Streisand; Heartbreaker, de Dionne Warwick; Eyes That See In the Dark, de Kenny Rogers; Eaten Alive, de Diana Ross; Immortality, amb Céline Dion, o Guilty Pleasures, de nou amb Barbra Streisand.
L'any 2005 publicà un parell de cançons seves a Internet: Doctor Mann i Underworld. Aquesta última formà part del disc de la banda sonora de la pel·lícula Arctic Tale, tot i que no apareix en ella.
L'agost de 2007 publicà Drown On The River, continguda a la banda sonora de Deal.
L'abril de 2008 va presentar la cançó The Heart Knows, un duet amb Olivia Newton-John contingut al seu àlbum The Great Walk to Beijing. A Celebration in Song.
El juny de 2011 publicà All In Your Name, un duet amb Michael Jackson.
El 2014 Barry va gravar la cançó When I’m Sixty-Four per a l'àlbum The Art of McCartney, homenatge a la música del cantant i baix de The Beatles.
El 7 d'octubre de 2016 publica el seu segon àlbum en solitari, In the Now a Columbia Records. També al 2016 es va publicar la cançó Angels, escrita per Barry i els seus fills Ashley i Stephen i cantada per Vusi Mahlasela per a la banda sonora de la pel·lícula sud-africana Shepherds and Butchers.
Barry col·labora en la nova versió de How Deep Is Your Love de Take That per a l'àlbum Odyssey (2018). També l'any 2018 va escriure Seven Waves Away, juntament amb els seus fills Stephen i Ashley i Doug Emery. La cançó forma part de l'àlbum Between the Earth and the Stars de Bonnie Tyler, publicat l'any 2019.
Greenfields és el nou àlbum de Barry Gibb el 2021. En ell fa duets amb diversos cantants i fa versions estil country de cançons escrites i cantades per ell i els seus germans Robin i Maurice al llarg de molts anys.

## Referències

* ↑ «Barry, Robin and Maurice's son Adam received the CBE award». Brothersgibb.org, 27-05-2004. Arxivat de l'original el 2013-10-17. [Consulta: 2 juny 2011].
* ↑ Blánquez, Javier. «La soledad de Barry Gibb, el último 'Bee Gee': "No puedo soportar ver a mis hermanos"» (en castellà). El Mundo, 07-01-2021. [Consulta: 1r juliol 2021].
* ↑ «On 'Greenfields,' Barry Gibb Takes The Bee Gees' Legacy To Nashville» (en anglès). [Consulta: 8 gener 2021].

## Enllaços externs

* Barry Gibb - Lloc web oficial
* Lloc oficial dels Bee Gees Arxivat 2007-06-25 a Wayback Machine. (anglès)
* Lloc web dels Bee Gees Arxivat 2005-11-24 a Wayback Machine. (anglès)
* El millor lloc sobre les cançons dels germans Gibb (anglès)
* Lloc web sobre els Bee Gees en català Arxivat 2008-09-28 a Wayback Machine. (català)
# Tetsu Katayama

Tetsu Katayama (片山 哲 Katayama Tetsu), (28 de juliol de 1887 - 30 de maig de 1978) va ser un polític japonès que va exercir com a primer ministre del Japó des de 1947 fins a 1948. Va ser el primer socialista que va exercir com a primer ministre japonès i l'últim no membre del Partit Liberal Democràtic o dels seus precursors fins al 1993.

## Referències

* ↑ «Historical Figures» (en anglès). Birth of the Constitution of Japan. Dieta del Japó. [Consulta: 26 febrer 2025].
* ↑ Lindesay, Parrott «SOCIALIST CHOSEN PREMIER OF JAPAN; Katayama Obtains an Almost Unanimous Vote in Both Houses of the Diet» (en anglès). The New York Times, 24-05-1947. ISSN: 0362-4331.
# Barba de Júpiter

La barba de Júpiter (Anthyllis barba-jovis), és una espècie de planta amb flors de la família de les fabàcies que es distribueix pel sud d'Europa i el nord d'Àfrica. És un arbust que es troba en garrigues, penyals litorals i a zones exposades a la humitat marina.
Addicionalment pot rebre el nom de barbajovis.

## Descripció

La barba de Júpiter és un arbust perennIfoli que arriba de manera freqüent a un metre d'altura i pot atènyer 1,50 metres. Les seves branques són erectes. Les fulles, alternades, són compostes, dividides en nombrosos folíols estrets i allargats. L'anvers és verd mentre que el revers és blanquinós. Les flors són hermafrodites, de color groc s'agrupen en en inflorescències al final de les branques i esdevenen marrons a mesura que envelleixen. La floració és a la primavera. La pol·linització i la dispersió de les llavors es fa amb la col·laboració dels insectes.

## Distribució

És una planta nativa de la Mediterrània Occidental, tot i que manca a les Balears i al Marroc, fins a la costa oriental de l'Adriàtic. Ha estat introduïda a Líbia i a Austràlia Meridional.

## Cultiu

És molt recomanable plantar-la en terrenys recuperables a prop del mar, ja que tolera bé la presència de salinitat al sòl igual que una relativa sequera i un clima càlid. A nivell de jardineria doncs és una planta que necessita pocs requeriments i necessitats; tampoc regs suplementaris ni sòls fertilitzats.

## Galeria

* Vista general
* Detall de la fulla
* Detall de la flor
* Il·lustració

## Referències

* ↑ «Anthyllis barba-jovis» a EOL. Data consulta: 06 de març de 2014.
* 1 2 «Anthyllis barba-jovis». Noms de plantes. Corpus de fitonímia catalana. TERMCAT, Centre de Terminologia. [Consulta: 23 abril 2022].
* 1 2 «Anthyllis barba-jovis» (en anglès). Royal Botanic Gardens. Kew. [Consulta: 23 abril 2022].
* ↑ «Anthyllis barba-jovis». Carex Vivers. [Consulta: 28 desembre 2020].
# Hyacinthe Jadin

Hyacinthe Jadin (Versalles, 27 d'abril de 1776 - París, 27 de setembre de 1800) fou un compositor i pianista francès d'una nissaga de músics originària dels Països Baixos austríacs.
El seu pare Francesc va ser baixó, el seu oncle Joan treballava a la Capella Reial dels Habsburg a Brussel·les, i el seu germà Louis-Emmanuel també era compositor. Malgrat la seva curta vida (morí amb 24 anys), va compondre una estimable quantitat d'obres musicals de gran qualitat per les que se'l considera un dels més originals compositors del preromanticisme francès.
El 1795 fou nomenat professor de piano del Conservatori de París i deixà nombroses obres entre elles 14 quartets; 6 trios per a arc; 4 concerts per a piano; 5 concerts per a violí; així com nombroses fantasies.

## Referències

* ↑ «Jadin, Hyacinthe». Enciclopèdia Espasa, volum nº. 28, segona part, pàg. 2378.
* ↑ Sacré, Guy. La musique de piano: J-Z (en francès). Volum 2 de La musique de piano: dictionnaire des compositeurs et des œuvres. París: Robert Laffont, 1998, p. 1506. ISBN 9782221085660.

## Bibliografia

* Castinel, Nathalie. Aube d'une vie musicale sous la révolution : la vie et l'œuvre de Hyacinthe Jadin 1776-1800 (en francès). Lió: Aléas, 1991. ISBN 2-908016-15-X.

## Enllaços externs

* Facsímils de partitures disponibles en línia: Jadin, Hyacinthe, International Music Score Library Project, Biblioteca Petrucci
# Efrat

Efrat (en hebreu: אפרת) és un assentament israelià que està situat a Cisjordània, en l'Àrea de Judea i Samaria, a uns 6,5 km a l'est de la línia marcada per l'armistici de 1949 o "Línia Verda", i a l'est de la tanca de seguretat entre Palestina i l'Estat d'Israel. Es troba al sud de Jerusalem, entre Betlem i Hebron. Encara que està situat en el conjunt d'assentaments anomenat Gush Etzion, Efrat és un consell local independent de la regió de Gush Etzion i va ser establert en 1983. El seu nom prové del llibre de Gènesi (35:16-19).

## Demografia

Segons l'Oficina Central d'Estadístiques d'Israel, en desembre de 2010, Efrat comptava amb una població total de 7.454 habitants, que en 2014 el consell municipal estimava en 9.400 habitants. Es preveu que en 5 anys a partir de 2014, la població haurà augmentat en un 60% quan finalitzin les noves barriades en construcció. La població d'Efrat és majoritàriament sionista religiosa, i inclou molts jueus ortodoxos que van fer aliyyà (emigració) des dels Estats Units. Efrat és considerat tradicionalment com una de les destinacions favorites dels immigrants angloparlants.

## Referències

* ↑ «Efrat». ésAdir. [Consulta: 26 febrer 2025].
* ↑ Peace Now. «Efrata» (en anglès). Arxivat de l'original el 2014-09-02. [Consulta: 14 octubre 2014].
# Joan Argemí i Fontanet

Joan Argemí i Fontanet (Sabadell, 5 de febrer de 1917 - 17 de març de 2009) fou un pediatre i polític sabadellenc.
Fill del doctor Joan Argemí i Lacoma i d'Emília Fontanet i Campmajó, es casà amb Teresa Renom i Gambús. El 1942 es doctorà a la Facultat de Medicina de la Universitat de Madrid. Es diplomà en puericultura a l'Escola de Puericultura de Barcelona. Va exercir el càrrec de director de la Clínica del Nen Jesús de Sabadell entre 1957 i 1986. Fou membre de la Junta de la Societat Catalana de Pediatria i president de la Filial del Vallès Occidental de l'Acadèmia de Ciències Mèdiques. Membre de l'Opus Dei des del 1950, fou tinent d'alcalde de Cultura entre 1958 i 1964. Sota el seu mandat es construïren escoles als barris de Ca n'Oriac, Can Puiggener i els Merinals. Va donar suport a la fundació i arrencada de l'Associació Pro-subnormals, l'Associació de Sord-muts, el Cineclub Sabadell i l'Agrupació Astronòmica de Sabadell. Exercí de president del grup de teatre Palestra i de la Joventut de la Faràndula. També va ser vicepresident del Centre d'Esports Sabadell, membre de la Fundació Bosch i Cardellach i l'any 2000 va rebre el Premi Tenacitat de les Agrupacions Professionals Narcís Giralt de Sabadell.

## Referències

* 1 2 3 Nomenclàtor. «Plaça de Joan Argemí». Ajuntament de Sabadell. [Consulta: 16 maig 2016].
* ↑ Cornet i Beltran, Marc «Per sempre, el pediatre de Sabadell». El Punt, 05-02-2010, pàg. 40. «La ciutat ret homenatge al doctor Argemí, referent en la medicina infantil i en l'àmbit cultural local»

## Enllaços externs

* Joan Argemí i Fontanet - Galeria de Metges Catalans
# Batalla de les Malvines

La batalla de les Malvines va tenir lloc el 8 de desembre de 1914 prop de les illes Malvines i va suposar la destrucció de l'esquadra alemanya del pacífic comandada per l'almirall Maximilian von Spee. Aquesta fou una victòria decisiva per la Royal Navy, després de la vergonya que suposà la derrota de la batalla de Coronel.
L'esquadra alemanya estava formada per dos creuers cuirassats de la classe Scharnhorst, l'SMS Scharnhorst i l'SMS Gneisenau; i tres creuers lleugers: Nürnberg, Dresden i Leipzig; a més comptaven amb 3 vaixells auxiliars. El seu objectiu era atacar el port i base britànica de Stanley a les Illes Malvines.
L'esquadra britànica era notablement superior amb dos creuers de batalla: HMS Invincible i HMS Inflexible; tres creuers cuirassats: HMS Carnarvon, HMS Cornwall i HMS Kent; i dos creuers lleugers (arribats a port el dia abans): HMS Bristol i HMS Glasgow.

## Context

Els creuers de batalla britànics tenien un armament de 8 canons navals de 12 polzades (uns 305 mm) superior als 8 canons de 210 mm dels creuers cuirassats alemanys i als canons de menor calibre dels creuers lleugers. A més a més les naus de combat britàniques tenien una major velocitat, arribant als 25,5 nusos, en comparació amb els 22,5 de la flota alemanya. A banda de l'esquadra de combat els britànics havien situat el cuirassat obsolet HMS Canopus com a plataforma fixa d'artilleria ancorada a la badia de Stanley per defensar el port.

## Referències

* Bennett, Geoffrey. Coronel and the Falklands. London: B. T. Batsford Ltd, 1962.
* Massie, Robert K. Castles of Steel: Britain, Germany, and the Winning of the Great War at Sea. Londres: Jonathan Cape, 2004. ISBN 0224040928.
* Irving, John. Coronel and the falklands. Londres: A. M. Philpot, ltd., 1927.

## Enllaços externs

* Description of the battle from the diary of Captain JD Allen RN (HMS Kent)
* Battle of the Falkland Islands
* Battles of Coronel and the Falklands - a Pictorial Look
* Sailing vessel Fairport and her appearance during the battle Arxivat 2013-12-11 a Wayback Machine.
# Batepá

Batepá és una localitat de São Tomé i Príncipe. Es troba al districte de Mé-Zóchi, al nord-est de l'illa de São Tomé. La seva població és de 129 (2008 est.). L'etimologia de l'assentament és d'origen angolès. Els llocs més propers són Trindade a l'est, Piedade al sud-est i Monte Café, a l'oest.
Fou el lloc on es va produir la massacre de Batepá el 3 de febrer de 1953, que marcà el naixement del sentiment nacionalista Província de São Tomé i Príncipe. Actualment se celebra una diada cada 3 de febrer en memòria de les víctimes.

## Evolució de la població

Població de Batepá (2001-2008) :
| 2001 | 2008 |
| 113 | 129 |

## Referències

* ↑ INE Arxivat 2017-02-09 a Wayback Machine., Evolução da população São-Tomense por localidades, 2001/2007-08
* ↑ Francisco, Alberto da Boa Morte. Excorcising Devils from the Throne: Sao Tome and Principe. Nova York, NY: Algora Publishing, 2011, p. 25. ISBN 978-0-87586-846-2.

## Bibliografia

* Grande Atlas Mundial, Selecções do Reader´s Digest, 1st ed., September 2006, p. 223. ISBN 972-609-471-2
* Grande Dicionário Enciclopédico Ediclube Vol. XVI, p. 5574–5575. 1996. ISBN 972-719-056-1
# Acetilcisteïna

L'acetilcisteïna és un fàrmac per al tractament de la sobredosi de paracetamol i per a estovar el moc en individus amb fibrosi cística o la malaltia pulmonar obstructiva crònica. pot ser presvia oral, intravenós o inhalat. Algunes persones l'usen com a complement dietètic.
Els efectes secundaris comuns inclouen nàusea i vòmits quan es prenen via oral. Funciona incrementant els nivells de glutationa i enllaçant amb els productes de la degradació del paracetamol.

## Referències

* 1 2 3 4 «Acetylcysteine». The American Society of Health-System Pharmacists. Arxivat de l'original el 23 setembre 2015. [Consulta: 22 agost 2015].
* ↑ Talbott, Shawn M. [8 setembre 2017]. A Guide to Understanding Dietary Supplements (en anglès). Routledge, 2012, p. 469. ISBN 9781136805707.
* ↑ «Cysteine» (en anglès). Arxivat de l'original el 1 juliol 2017. [Consulta: 23 juny 2017].

## Enllaços externs

* U.S. National Library of Medicine: Drug Information Portal - Acetylcysteine
# Mary Critchett

Mary Critchett (morta en 1729, també se la coneixia amb el nom de Maria, el llinatge també podia variar en Crichett o Crickett) fou una pirata i convicta anglesa.
A finals de 1728, sis presoners ("Edmund Williams, George Caves, George Cole alias Sanders, Edward Edwards, Jeremiah Smith i Mary Critchett") foren transportats d'Anglaterra a Virginia per a acomplir sentència. El 12 de maig de 1729 escaparen i dominaren la tripulació de dos homes de la balandra John and Elizabeth. Critchett retingué els presoners en la bodega del vaixell, asseient-se sobre l'escotilla per a evitar que escapessin. Al cap d'uns dies foren alliberats tot i l'oposició de Critchett, que temia que avisessin a les autoritats. Els pirates navegaren per Chesapeake Bay però abans que poguéssim assaltar un altre vaixell foren capturats pel HMS Shoreham, a les ordres del capità Long. Se'ls retornà a Virginia, on foren jutjats l'agost de 1729 a Williamsburg, condemnats per pirateria i sentenciats a la forca.

## Referències

* 1 2 3 4 «Anne Bonny and Mary Read: Female Pirates and Maritime Women (Page Two)», 13-05-2016. [Consulta: 20 juliol 2017].
* ↑ Appleby, John C.. Women and English Piracy, 1540-1720: Partners and Victims of Crime (en anglès). Rochester NY: Boydell & Brewer Ltd, 2015, p. 222–223. ISBN 9781783270187.
* 1 2 Theophilus, Fox, Edward. 'Piratical Schemes and Contracts': Pirate Articles and Their Society 1660-1730 (en anglès). Exeter: University of Exeter, 2013, p. 225–226 [Consulta: 20 juliol 2017].
* ↑ Rediker, Marcus. Villains of All Nations: Atlantic Pirates in the Golden Age (en anglès). Beacon Press, 2011, p. 112. ISBN 9780807095386 [Consulta: 20 juliol 2017].

## Vegeu també

* Dones pirates
# Llista de biblioteques de Sabadell

Llista de biblioteques de Sabadell incloses en el Directori de Biblioteques de Catalunya.
| Nom | Municipi | Adreça | Titularitat | Codi$^?$ | Imatge |
| Biblioteca dels Jutjats de Sabadell | Sabadell | Av. Francesc Macià, 36 coord. | Generalitat | E0059 info | Biblioteca dels Jutjats de Sabadell |
| Biblioteca Judicial de Barcelona (Comarques) | Sabadell | Av. Francesc Macià, 36 coord. | Generalitat | E0060 info | Biblioteca Judicial de Barcelona (Comarques) |
| Biblioteca Cambra Oficial de Comerç i Indústria de Sabadell | Sabadell | Av. de Francesc Macià, 35 coord. | Privada | E0153 info | Biblioteca Cambra Oficial de Comerç i Indústria de Sabadell |
| Arxiu Històric de Sabadell. Biblioteca | Sabadell | C. Indústria, 32-34 coord. | Ajuntament | E0208 info | Arxiu Històric de Sabadell |
| Fundació Bosch i Cardellach. Biblioteca Miquel Carreras | Sabadell | C. Indústria, 18, baixos coord. | Privada | E0209 info | Fundació Bosch i Cardellach |
| Biblioteca del Gremi de Fabricants de Sabadell | Sabadell | C. Sant Quirze, 30 coord. | Privada | E0269 info | Biblioteca del Gremi de Fabricants de Sabadell |
| Biblioteca - Arxiu Petro Nuez | Sabadell | C. Papa Pius XI, 130 coord. | Privada | E0303 info | Biblioteca - Arxiu Petro Nuez |
| Biblioteca de la Serra | Sabadell | Pl. Cristóbal Ramos, 1 coord. | Ajuntament | P0055 info | Biblioteca La Serra |
| Biblioteca Vapor Badia | Sabadell | C. de les Tres Creus, 127-129 coord. | Ajuntament | P0094 info | Biblioteca Vapor Badia |
| Biblioteca del Nord | Sabadell | Rda. de Navacerrada, 60 coord. | Ajuntament | P0104 info | Biblioteca del Nord |
| Biblioteca Els Safareigs | Sabadell | C. Papa Pius XI, 165 coord. | Ajuntament | P0233 info | Biblioteca Els Safareigs |
| Biblioteca Can Puiggener | Sabadell | Pl. Primer de Maig coord. | Ajuntament | P0266 info | Biblioteca Can Puiggener |
| Biblioteca del Sud | Sabadell | Pg. dels Almogàvers, 49 coord. | Ajuntament de Sabadell | P0346 info | Biblioteca del Sud |
| Biblioteca de Ponent | Sabadell | Pl. Ovidi Montllor, 5 coord. | Ajuntament | P0381 info | Biblioteca de Ponent |
| Universitat Autònoma de Barcelona. Biblioteca Universitària de Sabadell | Sabadell | C. Emprius, 2 coord. | Universitat | U0032 info | Biblioteca Universitària de Sabadell |
| Universitat Ramon Llull. Escola Superior de Disseny (ESDI) | Sabadell | C. Marquès de Comillas, 81-83 coord. | Universitat | U0067 info | Escola Superior de Disseny |